**DÔVODOVÁ SPRÁVA**

1. **Všeobecná časť**

Prenájom poľnohospodárskej pôdy v Slovenskej republike je nedostatočne kontrolovaný najmä v prípade štátnej pôdy, ktorú spravuje Slovenský pozemkový fond. Mnohé poľnohospodárske podniky nemajú záujem uvoľniť pôdu, na ktorú nemajú právny nárok, a to hlavne z dôvodu, že na každý hektár je možné získať podporu a častokrát je táto pôda dlhodobo prenajímaná takým nájomcom, ktorí sa o pôdu nestarajú a doslovne ju zanedbávajú. Poctivý farmári sa k pôde dostávajú iba ťažko a dotácie častokrát nesmerujú tým, ktorí pracujú najtvrdšie a v potravinovej sebestačnosti sa Slovensko absolútne prepadáva. *Vlastník pozemku musí byť silnejší ako jeho nájomca.* Vlastník nemôže byť rukojemníkom nájomcu. Uľahčime štátu, ktorý je vlastníkom pôdy ukončiť nájom: skrátením výpovedných lehôt, skrátením maximálnej doby nájmu, rozšírením a špecifikáciou dôvodov skončenia nájmu.

Zaveďme zodpovedný prístup kedy skutoční farmári si aj na základe takto upraveného zákona môžu poctivo prenajímať pôdu zo SPF a ten zároveň bude mať dostatok nástrojov na to, aby s poctivým hospodárom mohol spolupracovať dlhodobo a tých, čo s pôdou iba špekulujú, nestarajú sa o ňu, mal SPF nástroje ako takéto zmluvy ukončiť a zároveň si mohol nárokovať vzniknuté škody a náklady.

**B. Osobitná časť**

**K Čl. I**

Zavádza sa právo Slovenského pozemkového fondu odstúpiť od nájomnej zmluvy aj pred uplynutím dohodnutého času nájmu v prípade, ak nájomca nevyužíva prenajaté pozemky riadnym spôsobom na dohodnutý účel a so starostlivosťou riadneho hospodára.

Slovenský pozemkový fond je povinný vypovedať nájomnú zmluvu s nájomcom, ktorý nevyužíva prenajatú pôdu na poľnohospodársku činnosť, na ktorý je pozemok určený.

Nájomca je povinný vždy k 31.12 daného kalendárneho roka predložiť Slovenskému pozemkovému fondu čestné vyhlásenie s overeným podpisom nájomcu, že prenajatá pôda sa využíva s pravidlami uvedenými v nájomnej zmluve.

**K Čl. II**

S ohľadom na priebeh legislatívneho procesu sa navrhuje, aby návrh zákona nadobudol účinnosť pätnástym dňom vyhlásenia v Zbierke zákonov Slovenskej republiky.